Моюл
Моюл (Padus) – өсүмдүктөрдүн роза гүлдүүлөр тукумунун уруусу. Анча бийик эмес дарак жана бадал. Моюлдун 15 (башка маалыматтар боюнча 27) түрү белгилүү. Негизинен Евразия жана ТүндүкАмерикада өсөт. КМШ өлкөлөрүнүн Европа бөлүгүндө 4–5 түрү, Кавказда, Борбордук Азияда, Түштүк Сибирде кездешет. Көбүнчө токойдун нымдуу жеринде, суу боюнда өсөт. М-дун жалбырагы жөнөкөй, кезектешип жайгашат. Гүлү ак, жыттуу, чачы топ гүлгө чогулган. Чымынчиркейлер аркылуу чаңдашат. Мөмөсү – ширелүү, кара, майда жемиш, тамак-ашка пайдаланылат. Мөмөсүнүн кайнатма ширеси ич өткөккө, жыгачы эмерек жасоого колдонулат. Уругу жана тамыры же бүчүрүнөн көбөйөт. Моюл коргоочу токойдо тигилет. 
Өсүмдүктөр

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7